钦定古今图书集成/明伦汇编/宫闱典/第119卷 > 《钦慈皇后父陈守贵赐谥荣穆制》邹浩
## 钦定古今图书集成/明伦汇编/宫闱典/第119卷 > 《钦慈皇后父陈守贵赐谥荣穆制》邹浩

“朕显膺眷命，克绍丕图。永惟顾复之慈，莫致晨昏之
养。追崇位号，肇正皇陵。曾未极于孝心，用推隆于外
氏。率循茂典，宠以嘉名。钦慈皇后故父具官某，潜德
自丰，流庆及远。不出门闾之内，夙承天地之祥。是生
柔明，来应选纳。辅佐神考，以风动于家邦；诞育渺躬，
以君临于区宇。静言所自，益见殊休。肆加一品之崇”，
式冠三公之列。厥惟褒赠，亦既哀荣。念宅兆之载安，
卜岁时而甚迩。不有异数，曷昭至怀。《谥法》宠禄光大
曰“荣”，中情见貌曰“穆。”合兹二美，以贲九原。尚其有知，
服我优渥。